Ulla Tørnæs (V), 1998-06-25:
Jeg synes nok, at statsministerens mange bemærkninger til min ordførertale vedrørende Færøaftalen oser af dårlig samvittighed.
Jeg har på intet tidspunkt kritiseret de to færøske folketingsmedlemmer, hverken i dag, i går eller i forgårs.
Så når statsministeren bebrejder mig, at den kritik, jeg retter mod regeringen, kan gå ud over rigsfællesskabet og kan få uoverskuelige konsekvenser for rigsfællesskabet, så må jeg melde pas, og så må jeg henvise til hr. Jóannes Eidesgaards bemærkninger om, hvorledes debatten om øget selvstændighed på Færøerne opstod, for den er jo som udgangspunkt opstået i regeringens ufattelig kluntede tackling af Færøbanksagen.
Så må jeg konstatere, at statsministeren heller ikke har ændret retorik.
Så Roald Als' tegninger vil formentlig fortsat være de samme - derom kan vi være helt enige - for sandheden er jo, at den nuværende regering har soldet opsvinget væk.
Den nuværende regering overtog en betalingsbalance med et plus på 25 mia. kr. Og hvad ser vi nu? En betalingsbalance, som er tæt på at gå i minus.
Så jo, Roald Als vil formentlig fortsat tegne sine tegninger, hvor man vil se, at opsvinget er blevet soldet op, for det er jo sandheden.
Det er i øvrigt det typiske: Socialdemokratiet ødsler med midlerne, og så må de borgerlige komme til og rydde op efter Socialdemokratiets solderi.
Med hensyn til pinsepakken er der bare én ting, som jeg gerne vil spørge statsministeren om her på falderebet, for der er en ting, som jeg ikke er helt klar over, men som jeg gerne vil bede statsministeren om at forklare mig:
I regeringsgrundlaget - nu har jeg forstået det sådan, at det ikke er meningen, at regeringsgrundlaget skal indfries her og nu og med det samme, men trods alt - i regeringsgrundlaget »Godt på vej«, som regeringen offentliggjorde ved sin tiltræden, står der på side 13: »Den økonomiske balance mellem boligformerne skal opretholdes.«
Jeg vil gerne spørge statsministeren, hvordan harmonerer lige præcis den sætning med det, som regeringen nu får indført med pinsepakken.
Det synes jeg at statsministeren skylder os et svar på.
Så gjorde statsministeren også en stor del ud af at kommentere min påstand om regeringens mange løftebrud.
Jeg nævnte i min indledning, at jeg ikke ser noget som helst galt i at have visioner om den politik, man ønsker at føre, men problemet er jo, at regeringen siger ét for derefter at gøre stort set det stik modsatte.
Sagen er jo, at lige præcis det, som statsministeren lover, ville han højst sandsynligt kunne finde et flertal for her i Folketinget.
Og det betragter jeg som løftebrud.
Så fremhæver statsministeren igen, at arbejdsløsheden er faldet og beskæftigelsen er steget.
Så sandt som sagt.
hvad så med bruttoskatten?
Er det ikke udtryk for et løftebrud, at bruttoskatten netop ikke er faldet i den samme periode?
Da bruttoskatten blev indført, gjorde regeringen en dyd ud af netop at koble bruttoskatten til arbejdsløsheden.
Det er, hvad jeg kalder et løftebrud.
Med hensyn til nytårstalen kan jeg forstå, at statsministeren åbenbart kom til at tale over sig eller i hvert fald manglede at forklare børnefamilierne, hvad det egentlig var, statsministeren mente, men det har vi så altså fået at vide her i dag.
Statsministeren har galopperet langt fra sine løfter til børnefamilierne.
Og igen må jeg sige, at der lige præcis er tale om et løfte, som vi i Venstre gerne vil være med til at hjælpe statsministeren med at indfri.
Kan vi ikke gøre det bedre, spørger statsministeren.
Jo, det kan vi.
Vi vil gerne være med til at gøre vilkårene bedre for statsministeren, og i løbet af debatten her pegede vi netop på, hvad vi ønsker at gøre for børnefamilierne.
Vi ønsker at indføre et system, hvor de ressourcer, som det offentlige bruger på børnepasning i dag, skal kommunerne have mulighed for at lade følge barnet. Men jeg har så til gengæld forstået på den socialdemokratiske ordfører, at det ikke er socialdemokratisk politik at lade forældrene selv passe deres børn.
Nej, nej, børnene skal absolut i institutioner!
Vi må endelig ikke overlade børnepasningen til forældrene, for det kunne der måske komme noget meget, meget skrækkeligt ud af!
Børnene skal ifølge Socialdemokratiet absolut i daginstitutioner.
Det er en holdning, som vi ikke deler.
Vi tror på, at rigtig mange børnefamilier faktisk ønsker friheden, valgfriheden, til selv at vælge, hvordan de kan varetage pasningen af deres børn.
Det er jeg helt sikker på at rigtig mange børnefamilier er enige i.